Temeljem članka 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIMA U CILJU ZAŠTITE PRAVA UČENIKA TIJEKOM DRUGOG POLUGODIŠTA ŠKOLSKE GODINE 2019./2020.**

1. STANJE SIGURNOSTI

Školska ustanova dužna je voditi brigu o ostvarivanju prava učenika u slučajevima svih oblika nasilja, spolne zloupotrebe, zanemarivanja, odgojne zapuštenosti, nehajnog postupanja, zlostavljanja i izrabljivanja. S obzirom na specifičnost školske godine 2019./2020., posebice drugog polugodišta, zabilježen je samo jedan slučaj nasilja u kojem je naša učenica izvršila fizičko nasilje nad učenicom susjedne škole. Škola je postupila u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima i Protokolom o postupanju u slučaju nasilja među djecom i mladima te događaj prijavila nadležnim institucijama. Također, u blizini naše škole dogodio se fizički sukob učenica susjednih škola, koji je zabilježen kamerama i koji je osvanuo na internetskim portalima. Iako se po portalima spominjalo ime naše škole, naši učenici ni na koji način nisu sudjelovali u navedenom sukobu. S obzirom da se nastava u školi nije održavala od 16. ožujka, nije bilo ni mogućnosti da se dogodi nasilje u školskim prostorima. Srećom, nisu zabilježene nikakve naznake nasilja kod kuće dok se izvodila nastava na daljinu.

U školi su kao i do sada poduzete sve mjere za siguran ulazak, boravak i izlazak iz škole te su na vidljivim mjestima izvješene sheme izlaza iz škole u slučaju nužde, vatrogasni aparati, važni telefonski brojevi u slučaju opasnosti. Također, u skladu s Kućnim redom škole, organizirano je i dežurstvo nastavnika.

2. PROVOĐENJE PREVENTIVNIH PROGRAMA

Preventivni programi Škole u prvom polugodištu školske godine 2019./2020. planirani su Godišnjim planom i programom rada škole, Školskim kurikulumom i programima rada razrednika te za cilj imaju humanizaciju školskog ozračja, prevenciju školskog neuspjeha i rizičnih ponašanja, odnosno poticanje i razvijanje vršnjačke pomoći, prihvaćenosti i samopouzdanja te promicanje pozitivnog socijalnog ponašanja.

Također, kroz satove razrednika i u sklopu predmetne nastave realiziraju se međupredmetne teme Osobni i socijalni razvoj, Učiti kako učiti, Građanski odgoj i obrazovanje, Zdravlje, Poduzetništvo, Uporaba informacijske i komunikacijske tehnologije i Održivi razvoj.

S obzirom na već navedene specifičnosti, preventivni programi nisu provedeni u potpunosti, već su revidirani u skladu s novonastalom situacijom. Poseban naglasak tijekom nastave na daljinu stavljen je na mentalno zdravlje učenika u razdoblju karantene. Stručna služba i razrednici su kroz različite materijale, videouratke i radionice pokušali očuvati mentalno zdravlje učenika. S obzirom da na kraju nastavne godine nitko nije išao na dopunski nastavni rad, smatram da je škola ostvarila svoju zadaću pružanja podrške učenicima u ovim nepredvidivim okolnostima.

1. MJERE ZAŠTITE PRAVA UČENIKA

S obzirom da je školu pohađalo 87 učenika i učenica s teškoćama, što kroz redoviti program uz individualizirani pristup ili redoviti program uz prilagodbu sadržaja i individualizirani pristup. Upravo su učenici s teškoćama bili poseban izazov u nastavi na daljinu. Uz veliki trud i napor nastavnika i podršku stručne službe, pronašli smo načine kako optimizirati nastavu za takve učenike te su oni svi uspješno završili školsku godinu.

Pedagoška služba je kontinuirano tijekom školske godine obavljala savjetodavni rad s učenicima i njihovim roditeljima te po potrebi surađivala sa školskom liječnicom i nadležnim Centrom za socijalnu skrb. Razrednici su imali pretežno dobru suradnju s roditeljima. U slučaju roditelja koji su zanemarivali svoje obveze propisane Obiteljskim zakonom, kontakt je uspostavljala pedagoška služba uz pomoć nadležnog Centra za socijalnu skrb. Epidemija COVID-19 iziskivala je pojačanu komunikaciju s roditeljima zbog izostanka neposrednog kontakta s učenicima i u pravilu je ona bila dobra. Roditelji su prepoznali ozbiljnost situacije te su zajedno s nastavnicima i stručnom službom doprinijeli uspješnom završetku školske godine.

Zaključak:

Na temelju svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

Zagreb, 3. rujna 2020.

 Ravnatelj:

 Josip Šestak, dipl. teolog